آتامېن أللری/ الهام بزرگان (حیکایه)
اینسان بیر عؤمۆر بۏیو یاشادېقلارېنې،کئچمیشلرینی، بیر آنې کیمی ذرّه قَدَر شئیده، گؤرۆب لمس إده بیلر…
عؤمۆر بۏیو طبیعتده کئچیرتدیڲی گۆنلری سادهجه بیر قارپېز اۆزهرینده.
چؤللرده یاشاماغېن رنگلی بیر خۏروزدا، و بۆتۆن لذّتلری کیچیک بیر چای ایستیکانېندا…
سۏن گۆنلری’یدی؛ یاخېنلارېنا باخېب هرهدن یاشاماق اییینی آلماق اۆچۆن ایز ایستهییردی.
اۏنلارې یاتاغېنا قۏیوب درین باخېش’لا اۏ گۆجلۆ، آما نَفَسدن دۆشمۆش أللری ایله لمس إدیب یاشایېردې…
سانکې اینسان لحظه ایچینده عؤمرۆ قَدَر یاشایا بیلَرمیش!!
هر آخشام یۏرقون إوه قایېدېب، أللرینی ألیمه آلېب، نفسلرینین سایېیـا دۆشمهسینی ایزلهیهرَک، یاشانتېلارېمداکې بۆتۆن بو کدرلر، سانکې بیر دامجې گؤز یاشې ایله دردلی اۆرَکدن قالخېب گؤزلریمدن آخېب، من ایسه گؤز یاشلارېمې سیلمهڲه داوام إدَردیم…
سن نه قدر قۏجالمېسان آتـــــــا…
سن یاشاماغې بیزه اؤرگَتمیسن
سسین قولاغېمدا دېر، إشیڲه چېخارکن منی سسلَییر…
قېزېم گئت، آیاقلارېوې مؤحکم یئره باس، باشېوې دیک توت، بۆتۆن یئرلر گؤڲلر سنین دیر…
پایېزېن آرا آیېندا، أللریوی اؤپۆب اۏنو یاتاقدا تک بوراخدېم
کیمسه بیلمهییردی اۆرهڲیمه نه بؤیۆک، نه آغېر بیر درد چؤکۆب، إلهبیلکی آغېرلېغې منیم آددېملارېما غلبه إلهییردی…
مۆستقیم… دئییب، تاکسینین قاپېسېنې باغلادېم.
غم، تیکانلې أللرینی بۏغازېما سانجېب من ایله ساواشېردې…
پنجرهنی آچېب پایېزېن سرین یاغېشې، اۆزۆمه چېرپېردې، من ایسه اؤزۆمۆ بیر بؤیۆک طوفانا حاضېرلایېردېم. گؤز یاشلارېمې اۆزۆمدن سیلیب یولوما داوام إدیردیم…
اۆرَک دئییردی قال، أللرینی بوراخما، بو سۏن گۆنلردی…
نئجه یالوارېرام ایذین وئرین من گئدیم، آتام منی گؤزلهییر، اۏنون أللرینی ألیمه آلماق، منیم بۏینومون بۏرجو دېر گـَرَک یانېندا اۏلام…
یــــــــــــۏخ… نئجه یالواردېم کی آتام منی گؤزلهییر و چېخدېم تئلئفۏنوم زنگی چالېندې…ألۏ… باجېم آتانېن حالې یاوا دېر… نئجه اۏلار! اۏندان دا یاوا حال اۏلا بیلَرمی؟!
سن تئز گل إوه…
کۆچهنی نئجه قاچېرام، دیشلریمی سېخېب قولاقلارېمدا سادهجه نفسلریم و اۆرهڲیمین چېرپېنتې سسی وار…
آیاقلارېمې گۆج’له زۏرلامېشام کی قــــــاچ، آتا سنی گؤزلهییر…
قاپېنې دؤڲۆب، باجېم قارا کؤینک’له منی قارشېلادې…
گل آتا سنی گؤزلهییردی.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab